**ՆԱԽԱԳԻԾ**

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

Ո Ր Ո Շ ՈՒ Մ

«\_\_\_\_\_» \_\_\_\_\_\_\_\_\_\_\_\_\_\_ 2020 թվականի N \_\_\_\_\_\_- Ա

ԳՈՒՅՔ ՀԵՏ ՎԵՐՑՆԵԼՈՒ ԵՎ ՆՎԻՐԱԲԵՐԵԼՈՒ ՄԱՍԻՆ

Ղեկավարվելով Հայաստանի Հանրապետության քաղաքացիական օրենսգրքի 605-րդ հոդվածով, «Կառավարչական իրավահարաբերությունների կարգավորման մասին» Հայաստանի Հանրապետության օրենքի 5-րդ հոդվածի 7-րդ մասով, «Պ**ետական գույքի կառավարման մասին» Հայաստանի Հանրապետության օրենքի 22-րդ հոդվածի** 1-ին մասի 3-րդ կետով և 25-րդ հոդվածով, Հայաստանի Հանրապետության կառավարության 2016 թվականի հոկտեմբերի 13-ի N 1067-Ն որոշման հավելվածի 11-րդ կետով՝ Հայաստանի Հանրապետության կառավարությունը *որոշում է.*

#### 1. Հայաստանի Հանրապետությանը սեփականության իրավունքով պատկանող՝ Հայաստանի Հանրապետության արտակարգ իրավիճակների նախարարությանն ամրացված (հաշվեկշռում հաշվառված) շարժական գույքը (տրանսպորտային միջոցներ) (այսուհետ՝ գույք) հետ վերցնել և նվիրաբերել Հայաստանի Հանրապետության Արմավիրի մարզի Երվանդաշատ համայնքին, Հայաստանի Հանրապետության Սյունիքի մարզի Կապան համայնքին, Հայաստանի Հանրապետության Գեղարքունիքի մարզի Շողակաթ համայնքին, Հայաստանի Հանրապետության Տավուշի մարզի Այրում համայնքին, Հայաստանի Հանրապետության Վայոց ձորի մարզի Արենի և Զառիթափ համայնքներին (այսուհետ՝ համայնքներ)՝ գույքի նպատակային նշանակության և հանրօգուտ նպատակներով օգտագործման պայմանով (կամավորական հրշեջ-փրկարարական հենակետերի կողմից հրդեհներին և այլ արտակարգ իրավիճակներին արագ արձագանքման կազմակերպման նպատակով՝ մինչև հիմնական ուժերի ժամանումը)՝ համաձայն հավելվածի:

2. Հանձնարարել Հայաստանի Հանրապետության տարածքային կառավարման և ենթակառուցվածքների նախարարության Պետական գույքի կառավարման կոմիտեի նախագահին ու առաջարկել համայնքների ղեկավարներին՝

1) սույն որոշումն ուժի մեջ մտնելուց հետո երկամսյա ժամկետում համատեղ ապահովել սույն որոշման 1-ին կետում նշված գույքի նվիրաբերության պայմանագրերի կնքումը.

2) նվիրաբերության պայմանագրերում սահմանել, որ՝

ա. պայմանագրերի նոտարական վավերացման (պայմանագրի նոտարական վավերացման դեպքում) և գույքային իրավունքների պետական գրանցման (հաշվառման) հետ կապված ծախսերը, ինչպես նաև գույքի տեղափոխումն ենթակա են իրականացման Հայաստանի Հանրապետության արտակարգ իրավիճակների նախարարության ուժերով և միջոցներով,

բ. նվիրաբերության պայմանագրերի պայմանների խախտման դեպքում Հայաստանի Հանրապետության կառավարությունը կարող է դիմել նվիրաբերությունը վերացնելու պահանջով և նվիրաբերության վերացման դեպքում նվիրաբերություն ստացողը պարտավոր է Հայաստանի Հանրապետությանը վերադարձնել նվիրաբերված գույքը՝ դրա վրա կատարված անբաժանելի բարելավումների հետ միասին:

3. Հանձնարարել Հայաստանի Հանրապետության արտակարգ իրավիճակների նախարարին և առաջարկել համայնքների ղեկավարներին՝ սույն որոշման 2-րդ կետի 1-ին ենթակետում նշված պայմանագրերի կնքումից հետո մեկամսյա ժամկետում համատեղ ապահովել սույն որոշման 1-ին կետում նշված գույքի հանձնման-ընդունման աշխատանքների կատարումը:

Հայաստանի Հանրապետության

վարչապետ Ն. Փաշինյան

2020 թ. \_\_\_\_\_\_\_\_\_\_\_ «\_\_\_\_»

ք. Երևան

Հավելված  
Հայաստանի Հանրապետության կառավարության

2020 թվականի \_\_\_\_\_\_\_\_\_ \_\_-ի N \_\_\_\_-Ա որոշման

Ց Ա Ն Կ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՄԱՅՆՔՆԵՐԻՆ ՆՎԻՐԱԲԵՐՎՈՂ ՏՐԱՆՍՊՈՐՏԱՅԻՆ ՄԻՋՈՑՆԵՐԻ

|  |  |  |  |  |  |  |
| --- | --- | --- | --- | --- | --- | --- |
| N | Մարզը, համայնքը | Տրանսպորտային միջոցի մանկիշը և պետհամարանիշը | Թողարկ-ման տարեթիվը | Տեխնիկա-կան անձնագրի համարը | Հենասարքի համարը | Վերագնահատ-ված/շուկայական արժեքը  (ՀՀ դրամ) |
| 1. | ՀՀ Արմավիրի մարզի Երվանդաշատ համայնք | Զիլ 130 ԱԲ 40  823 vv 01 | 1989 | SB 832831 | 2929458 | 117 971 |
| 2. | ՀՀ Սյունիքի մարզի Կապան համայնք | Զիլ 130 ԱԲ 40  510 vv 01 | 1986 | SB 831589 | 2544608 | 108 533 |
| 3. | ՀՀ Գեղարքունիքի մարզի Շողակաթ համայնք | Զիլ 130 ԱԲ 40  651 vv 01 | 1987 | SB 832644 | 203020 | 111 507 |
| 4. | ՀՀ Վայոց ձորի մարզի Արենի համայնք | Զիլ 131 ԱԲ 40  702 vv 01 | 1988 | SB 832676 | 001732 | 135 493 |
| 5. | ՀՀ Տավուշի մարզի Այրում համայնք | Զիլ 130 ԱԲ 40  703 vv 01 | 1985 | SB 844668 | 2331134 | 105 714 |
| 6. | ՀՀ Վայոց ձորի մարզի Զառիթափ համայնք | Զիլ 130 ԱԲ 40  838 vv 01 | 1982 | SB 832911 | 1985914 | 98 072 |